text: “Vit harmast um tann miss, vit øll hava verið fyri, nú Johan ikki longur er millum okkara. Johan var við til at leggja lunnar undir arbeiðið í Kristnastovu, bæði á Oxford Allé og á Birmavej á Amager, og hetta verk millum útisetar var eitt hjartamál hjá honum til tað allarseinasta. Hansara umsorgan fyri fólki var fyrimyndarlig og hugtakandi – eisini teimum, ið komu niður í sjúkraørindum. Tá Johan og Esther ferðaðust til Keypmannahavnar, royndu tey nærum altíð at fáa okkurt møti við í Kristnastovu, og mangan sótu tey millum unga, lesandi fólkið og sýndu samfelag og áhuga fyri teimum, tey hittu her. Nú ið Johan er fluttur heim í dýrdina, takka vit Harranum fyri minnið um ein kæran og trúfastan vin, sum stimbraði okkum í verkinum og var til so ríka signing fyri okkum og mong onnur.”
  Johan og undirritaðu hava kenst frá ungdómsdøgunum. Hann var sera musikalskur, hevði góða rødd og sang bass í sang- og manskórshøpi. Onkuntíð avloysti hann Árna Bass ella onkran annan í bólkinum, tá ið Sangbrøður vóru virknir í 60-unum og 70-unum.
  Eg fari at sakna hesa djúpu vinarrøddina, sum bað meg heilsa hesum og hasum, sum hann mintist og hugsaði um. Okkara tankar fara til Esther, sum stóð honum við lið hesi mongu ár – Harrin veiti henni styrki í sorgini og øllum hennara við!
  Ein góður og trúfastur vinur er farin undan okkum til teir ævigu bústaðir, og hann verður stórliga saknaður.
text: #000002